**Atelajul eterogen**

*Grigore Alexandrescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un om având un armăsar

Îl înhamă la jug

C-o vită de măgar

Şi cu un bou de plug.

Boul fiind sacat,

La un picior rănit,

Măgarul neînvăţat

Şi prea rău nărăvit,

Stăpânul lor, din car,

Striga, plesnea-n zadar;

Calul se azvârlea,

Dar boul îl oprea,

Măgarul îl lovea,

Şi carul nu mergea.

„Prea rău i-ai potrivit”,

Zice un trecător.

„Eşti foarte amăgit,

Domnule privitor –

Răspunse omul – eu

Lumea am vizitat,

Şi, daca vrei să ştii,

Într-însa am aflat

Multe dregătorii

Tot astfel întocmite ca atelajul meu.”